# Marc Boada Ferrer

Marc Boada Ferrer (Terrassa, 13 de novembre de 1963 - 16 de juliol de 2024) va ser un divulgador científic català conegut per la seva activitat des del mitjans de comunicació públics, en tallers i mitjançant diverses publicacions. Residia al Montseny des d'on dirigia una organització dedicada a la difusió del coneixement científic.

## Biografia

Va estudiar delineació industrial i també escultura a l'Escola d'Arts Aplicades de Terrassa. Però ell mateix afirmava que havia descobert la ciència perquè a casa seva l'ambient n'era favorable i va començar a estimar els llibres de ciència gràcies al seu avi matern, el pintor Joan Ferrer Pedrol, que el duia a una llibreria. Va aprofitar els coneixements de la seva formació per a construir telescopis com a soci de l'empresa Lambda opto-mecànica, fins al 1992.

### Activitats museístiques

L'experiència de la construcció de telescopis li va permetre abordar la construcció d'artefactes per fer divulgació científica assequible a tots els públics. Va fer estudis de postgrau de Museologia i de Comunicació Científica a l'IDEC de la Universitat Pompeu Fabra l'any 2001.
Es va associar amb Moira Costa Calsamiglia per a crear Pèndulum, una empresa que produeix materials per a museus. Algunes d'aquestes creacions entren de ple en l'àmbit de l'escultura, en el qual Boada s'havia format. Una de les més conegudes és el Catacaos del CosmoCaixa de Barcelona, un giroscopi de moviment caòtic que el museu li va encarregar el 2004 per a situar-lo al parc exterior de la instal·lació. Una altra obra de grans dimensions, en aquest cas estàtica, és La Corriola, una peça de 6 metres d'alçada i més d'una tona de pes que la Universitat Jaume I de Castelló li va encarregar amb motiu del vint-i-cinquè aniversari de la institució. Però l'obra escultòrica més extensa és el conjunt d'escultures que forma el Jardí de las Percepcions del Parc de Vallparadís de Terrassa, que va rebre el premi «Entorn natural Joan Martí» atorgat per l'Associació Discapacitat Visual de Barcelona el 2009.

### Divulgació científica

La seva activitat de divulgació va començar amb la construcció, per a museus, d'elements amb una finalitat pedagògica. El 2006 va començar a col·laborar amb el programa Quèquicom de Televisió de Catalunya, del qual va ser presentador entre 2008 i 2011. Ha col·laborat amb altres mitjans de comunicació, com ara la Xarxa Audiovisual Local.
També va fer tallers de divulgació personalitzada per a petits grups dirigits a escoles o en seminaris científics. A més, es va dedicar a la docència com a professor de Fonaments Científics i Ciència dels materials a l'Escola Massana de Barcelona durant més de deu anys. També va impartir classes del màster de Comunicació Científica de la Universitat Pompeu Fabra.
El febrer de 2012 va fer a Terrassa la seva primera exposició com a artista pluridisciplinari sota el títol «Art, ciència i disseny», a la qual van seguir altres exposicions monogràfiques i col·lectives.

### Recerca

En paral·lel a la seva activitat de divulgació havia fet treball de recerca i prospecció en els camps de la geologia, l'arqueologia, i la paleontologia. L'any 1977 va descobrir les coves del Fem, iniciant una activitat que va tenir com a resultat la localització de més de trenta jaciments de dinosaures fins a l'any 2006. Boada, en representació de l'escola Massana, juntament amb Albert Prieto-Marquez, Rodrigo Gaete, Gonzalo Rivas i Angel Galobart, varen descriure una nova espècie de dinosaure del cretaci superior, el Koutalisaurus kohlerorum. L'estudi publicat al Journal of Vertebrate Paleontology corregeix un error d'investigacions prèvies que atribuïen unes restes fòssils a l'hadrosàurid quan en realitat es tractava d'una nova espècie.

### Taller propi al Montseny

Des de 2014, també en societat amb Moira Costa, va dirigir l'Associació Pèndulum per a la Difusió del Coneixement Científic, una organització sense ànim de lucre, ubicada a Fogars de Montclús, on fer els seus experiments i els cursos de divulgació per a escoles.

## Obra

Havia col·laborat amb la revista Investigación y Ciencia, la versió espanyola d'Scientific American, en la qual va publicar una cinquantena d'articles en una secció estable des de 2004 fins a 2022.

### Llibres de divulgació científica

Marc Boada va publicar, com a autor o coautor, diversos llibres:
* Max Picard i l'enigma dels dinosaures. (La Galera, 2015).
* Max Picard i el maleït pèndol de Foucault (La Galera, 2014)
* Terrassa, ciutat, vida i persones. (Momentum, 2012)
* Els tres infinits. Un llibre de ciències per a gent de lletres. (Momentum, 2011)
* Coautor del llibre 8 Enginys que han fet història. Construeix-los tu mateix. (Associació d'Enginyers Industrials de Catalunya, 2010)
* Autor principal de la Guia del jardí de les percepcions: Parc de Vallparadís. (Ajuntament de Terrassa, 2007)

### Articles científics

* Prieto-Marquez, Albert; Gaete, Rodrigo; Rivas, Gonzalo; Galobart, Ángel; Boada, Marc «Hadrosauroid dinosaurs from the Late Cretaceous of Spain: Pararhabdodon isonensis revisited and Koutalisaurus kohlerorum , gen. et sp. nov.» (en anglès). Journal of Vertebrate Paleontology, 26, 4, 11-12-2006, pàg. 929–943. DOI: 10.1671/0272-4634(2006)26[929:HDFTLC]2.0.CO;2. ISSN: 0272-4634.
* Boada i Ferrer, Marc «Rèpliques d'instruments científics : entre ciència i tècnica». Actes d'Història de la Ciència i de la Tècnica, Nova època, vol. 1 (1) : 2008, 19-11-2008, pàg. 29-34.

## Premis

L'any 2009, el 23è Premi Boehringer Ingelheim al Periodisme en Medicina en la categoria de mitjans audiovisuals va reconèixer el treball de Marc Boada, Jaume Vilalta, Joan Torrents i Míriam Martí en el capítol de Quèquicom titulat «Un president contra l'Alzheimer». El mateix any Boada va rebre també el Premi «Entorn natural Joan Martí», atorgat per l'Associació Discapacitat Visual de Barcelona.

## Referències

* ↑ Terrassa, Diari de. «Mor el divulgador científic de Terrassa Marc Boada», 16-07-2024. [Consulta: 16 juliol 2024].
* ↑ associats, Partal, Maresma i «Físics, músics i biòlegs reunits per entendre el món». VilaWeb.cat.
* ↑ Orteu, Francesc «Marc Boada: “L'educació acaba sortint bé”». Ara.cat, 12-07-2014.
* 1 2 3 «Marc Boada: «La ciència no és avorrida i fa pensar»». Diari deTerrassa, 27-09-2015 [Consulta: 22 maig 2023].
* ↑ Laura Amigo, Laura; Isard, Clara «Aprender ciencia es lo mejor que me ha pasado» (en castellà). La Nostra, 2012, pàg. 48. Arxivat de l'original el 2017-02-24 [Consulta: 2 març 2017].
* ↑ «Máster en Comunicación Científica, Médica y Ambiental - Llista d'antics alumnes. pàg.16». IDEC-Universitat Pompeu Fabra, 2011. [Consulta: 26 febrer 2017].
* ↑ «¿Qué Museo de la Ciencia para Cantabria? | Scientia Mater - Blogs» (en castellà). eldiariomontanes.es, 15-05-2009. Arxivat de l'original el 2017-03-03. [Consulta: 27 febrer 2017].
* ↑ «Instal·lació Catacaos». Cosmocaixa, 07-03-2017. [Consulta: 16 maig 2023].
* ↑ «L'UJI recorda a tots els que han construït els 25 anys d'història de l'ESTCE en la inauguració de l'escultura commemorativa». Universitat Jaume I, 05-10-2023. [Consulta: 2 març 2017].
* 1 2 «El Parc de les Percepcions rep un premi de l'Associació Discapacitat Visual Catalunya - Innovem Terrassa !!!». Arxivat de l'original el 2017-03-02. [Consulta: 28 febrer 2017].
* ↑ Moliner, Empar «Marqués de Cáceres». Ara.cat, 09-04-2011.
* ↑ «Marc Boada convida a experimentar amb 'Max Picard'». La Xarxa, 17 abnril 2014. [Consulta: 6 febrer 2017].
* ↑ NacióManresa «NacióManresa: Marc Boada explica a la FUB com parlar de ciència». notícia, 23-02-2011.
* ↑ «Marc Boada: «El professor que vol introduir les competències transversals a classe s'ha de convertir en un mestre i un entrenador»». Universitat Jaume I, 15-04-2023. [Consulta: 1r març 2017].
* ↑ «Ciència teatralitzada, del divulgador científic Marc Boada, per als joves de l'Institut La Sínia - Parets del Vallès». Arxivat de l'original el 2017-03-02. [Consulta: 27 febrer 2017].
* ↑ IDEC. Universitat Pompeu Fabra «Profesores-Conferenciantes». Comunicación Científica, Médica y Medioambiental. Máster, 2008, pàg. 7. Arxivat de l'original el 2017-03-03 [Consulta: 2 març 2017].
* ↑ Redacció «Marc Boada abre su primera exposición como artista» (en castellà). Diari de Terrassa, 2-2012. Arxivat de l'original el 2017-03-03 [Consulta: 2 març 2017].
* ↑ «La química protagonitza els actes de la Setmana de la Ciència 2011 a l’IEC». Institut d'Estudis Catalans, 24-11-2011. [Consulta: 1r març 2017].
* ↑ González i Duarte, Pilar «"Els Elements químics, joies imprescindibles" : Exposició feta amb ocasió de la cloenda de l'Any Internacional de la Química 2011 a l'Institut d'Estudis Catalans». Educació química, 01-01-2012, pàg. 60–61. ISSN: 2013-1720.
* ↑ Palomo, Antoni «Les Coves del Fem». DIGITAL.CSIC, 2018.
* ↑ Prieto-Marquez, Albert; Gaete, Rodrigo; Rivas, Gonzalo; Galobart, Angel; Boada, Marc «Hadrosauroid Dinosaurs from the Late Cretaceous of Spain: Pararhabdodon isonensis Revisited and Koutalisaurus kohlerorum, Gen. Et Sp. Nov.». Journal of Vertebrate Paleontology, 26, 4, 01-01-2006, pàg. 929–943.
* ↑ Barcelona, Ajuntament de. «Activitats entorn a l'estalvi energètic i l'autosuficiència energètica per la Setmana Europea de l'Energia | Notícies de Medi Ambient | MediAmbient | Ajuntament de Barcelona». [Consulta: 6 febrer 2017].
* ↑ «Articles publicats per Marc Boada Ferrer» (en castellà). [Consulta: 16 maig 2023].
* ↑ «Llista de llibres a Google Books». [Consulta: 27 febrer 2017].
* ↑ «Activitats i llibres per viure intensament el Dia Internacional del Llibre Infantil». Ara.cat.
* ↑ associats, Partal, Maresma i «Especial de literatura infantil: la bona salut de l'àlbum il·lustrat». VilaWeb.cat.
* ↑ «Silvia Muñoz, protagonista del libro “Terrassa: Ciutat, vida i persones” | Real Federación Española de Hockey» (en espanyol europeu). Arxivat de l'original el 2017-02-07. [Consulta: 6 febrer 2017].
* ↑ Bartrès i Camins, Pol; Boada, Marc. 8 enginys que han fet història: construeix-los tu mateix. Associació d'Enginyers Industrials de Catalunya, 2010.
* ↑ Guia del jardí de les percepcions : Parc de Vallparadís. Parc de Vallparadís, Ajuntament de Terrassa, 2007. ISBN 9788486838423.
* ↑ «El País y TV3, Premio Boehringer Ingelheim al Periodismo en Medicina» (en castellà). Diario infoperiodistas, 05-11-2009. [Consulta: 22 maig 2023].

# Enllaços externs

* Lladó, Artur; Ruiz, Gonzalo; Palomo, Antoni; Galobart, Àngel; Piris, Miquel «La ciència calidoscòpica de Marc Boada». Terminàlia, 30, 30-12-2024, pàg. 83–88. ISSN: 2013-6706.